text: रूस के विदेश मंत्री सर्गेइ लावरोव ने अमेरिका के राष्ट्रपति डोनाल्ड ट्रंप और उत्तर कोरिया के सर्वोच्च नेता किम जोंग उन के बीच जुबानी जंग को स्कूली बच्चों की लड़ाई जैसा बताया है। ट्रंप द्वारा उत्तर कोरिया को बर्बाद करने की धमकी के बाद किम जोंग उन ने ट्रंप को मानसिक रूप से विक्षिप्त और बूढ़ा कहा था। इसके जवाब में ट्रंप ने ट्वीट कर किम जोंग उन को पागल कह दिया था। बीबीसी की रिपोर्ट के मुताबिक, लावरोव ने कहा कि इन गर्म दिमाग के दोनों नेताओं के बीच इस जुबानी जंग पर विराम लगने की जरूरत है। उन्होंने कहा, “हां, उत्तर कोरिया के परमाणु कार्यक्रमों को चुपचाप देखना अस्वीकार्य है लेकिन कोरियाई प्रायद्वीप में युद्ध छेड़ना भी अस्वीकार्य है।” उन्होंने इस संबंध में राजनीतिक प्रक्रिया अपनाने का आह्वान किया। उन्होंने कहा कि यह संयुक्त राष्ट्र सुरक्षा परिषद की प्रक्रिया का मुख्य हिस्सा है।